ΓΡΑΠΤΗ ΕΡΩΤΗΣΗ E-1249/96 υποβολή: Amedeo Amadeo (NI) προς την Επιτροπή (23 Μαΐου 1996)

Θέμα: Διατήρηση των φυσικών πόρων (αλιεία)

Σε σχέση με τη διατήρηση των φυσικών πόρων και των αλιευτικών δικαιωμάτων, ο κύριος στόχος των διαρθρωτικών μέτρων για να αποφευχθεί η συρρίκνωση των αλιευτικών πόρων που γενικώς αποδίδεται στο δίδυμο υπερβολική ικανότητα/υπερβολική εκμετάλλευση, εξακολουθεί να υφίσταται το ζήτημα της μείωσης του αριθμού των αλιευτικών σκαφών.

Τα εν λόγω μέτρα πρέπει να συνοδευτούν από κοινωνικοοικονομικά μέτρα με στόχο τη μείωση στο ελάχιστο δυνατόν των επιπτώσεων της αναδιάρθρωσης της αλιείας και του αλιευτικού στόλου στους ενδιαφερομένους πληθυσμούς. Θεωρείται ως εκ τούτου ότι τα κοινοτικά θεσμικά όργανα καθώς και εκείνα των κρατών μελών έχουν επείγον καθήκον να προωθήσουν και να ενισχύσουν την έρευνα στον αλιευτικό τομέα προωθώντας την κυκλοφορία των υφισταμένων τεχνικών και επιστημονικών στοιχείων, τη συλλογή νέων στοιχείων και την εκτέλεση ερευνητικών προγραμμάτων που θα αφορούν τόσο τους αλιευτικούς πόρους όσο και τις τεχνικές αλίευσης.

Ζητείται από την Επιτροπή να συντονίσει τους διαφόρους τομείς έρευνας αποφεύγοντας μια επικάλυψη των προσπαθειών, προωθώντας έναν καλύτερο συντονισμό μεταξύ των υφισταμένων ερευνητικών ινστιτούτων και δημιουργώντας μια τράπεζα δεδομένων σε κοινοτικό επίπεδο. Υπενθυμίζεται στην Επιτροπή ότι τούτο θα συνέβαλε στην αύξηση της συνολικής αποτελεσματικότητας του συστήματος.

Απάντηση της κας Bonino εξ ονόματος της Επιτροπής (11 Ιουλίου 1996)

Το πρόγραμμα Fair (γεωργία και αλιεία, συμπεριλαμβανομένων των γεωργικών βιομηχανιών, των τεχνολογιών τροφίμων, της δασοπονίας, της υδατοκαλλιέργειας και της αγροτικής ανάπτυξης), που περιλαμβάνεται στο τέταρτο πρόγραμμα πλαίσιο (1994-1998) εγκρίθηκε τον Δεκέμβριο του 1994. Οι ερευνητικές δραστηριότητες στον τομέα της αλιείας και της υδατοκαλλιέργειας καλύπτουν το αντικείμενο των επιπτώσεων των περιβαλλοντικών παραγόντων στους υδατικούς πόρους, των οικολογικών επιπτώσεων της αλιείας και της υδατοκαλλιέργειας, της βιολογίας των ειδών για τη βελτιστοποίηση της υδατοκαλλιέργειας, των κοινωνικο-οικονομικών ζητημάτων της αλιευτικής βιομηχανίας, της βελτίωσης της μεθοδολογίας και της αναβάθμισης των αλιευτικών προϊόντων.

Ακόμη μελέτες για τη στήριξη της Κοινής Αλιευτικής Πολιτικής (γραμμή προϋπολογισμού Β2-181) χρησιμοποιούνται σε μεγαλύτερη έκταση για τη συγχρηματοδότηση και τον συντονισμό της συλλογής των βασικών δεδομένων. Η συλλογή των βασικών δεδομένων (αλιεύματα, βιολογικά δείγματα, δυναμικότητα του στόλου) αποτελεί τη βάση για την τεκμηριωμένη αλιευτική έρευνα αλλά απαιτεί τη συμμόρφωση με ορισμένες βασικές απαιτήσεις ως προς την σφαιρικότητά της και τη διάρκεια. Αν και η γραμμή του προϋπολογισμού αυξήθηκε σημαντικά κατά τη διάρκεια των προσφάτων ετών, είναι εξαιρετικά επιθυμητή η εισαγωγή καλύτερων μηχανισμών, οι οποίοι θα μπορούσαν να εξασφαλίσουν την ικανοποίηση των απαιτήσεων αυτών.

Κατά τη διάρκεια των προσφάτων ετών ανακοινώσεις της Επιτροπής για την αλιεία στην Κοινότητα έχουν καλύψει το αντικείμενο της τήρησης, επέκτασης και δημιουργίας βάσεων δεδομένων, κατάλληλων για την υλοποίηση της Κοινής Αλιευτικής Πολιτικής ((COM(93) 501 τελικό. )), της Ευρωπαϊκής Έρευνας για την Αλιεία - σημερινή κατάσταση και προοπτικές ((COM(93) 95 τελικό )), των βάσεων δεδομένων για την αξιολόγηση των βιολογικών επιπτώσεων της αλιείας ((SEC(94) 1453 )) και της συνεργασίας και συντονισμού της χρήσης βαρέως εξοπλισμού για αλιευτικές έρευνες ((COM(95) 392 τελικό. )).

Οι ανακοινώσεις αυτές έχουν συζητηθεί σε διαφορετικά επίπεδα του Συμβουλίου, και έχει ζητηθεί από την Επιτροπή να υποβάλει προτάσεις που δύνανται να βελτιώσουν τους υφιστάμενους μηχανισμούς.